बोर्ड की परीक्षा में फिर बदली पर्यवेक्षकों की ड्यूटी, गफलत
ग्वालियर| बोर्ड परीक्षाओं में पर्यवेक्षकों की ड्यूटी को लेकर रविवार को गफलत बनी रही। शनिवार को पर्यवेक्षकों की अदला-बदली की गई थी, लेकिन रविवार को इस सूची में परिवर्तन कर कुछ पर्यवेक्षकों की ड्यूटी चेंज कर दी गई। इसकी वजह से गफलत के हालात बन गए। पर्यवेक्षकों को इसकी सूचना शाम तक मिली, जिसकी वजह से वे परेशान रहे। कुछ पर्यवेक्षकों का कहना था कि उनकी ड्यूटी अचानक बदल दी गई है और परीक्षा केंद्र काफी दूर हैं। ऐसे में परीक्षा में समय पर पहुंचने में परेशानी हो सकती है। नई सूची में कुछ महिला पर्यवेक्षकों की ड्यूटी शहर से दूर ग्रामीण क्षेत्रों में लगा दी गई है। इन्होंने इसको लेकर अफसरों तक अपनी शिकायत पहुंचाई है। इस संबंध में डीईओ विकास जोशी का कहना है कि कुछ परीक्षा केंद्रों पर पर्यवेक्षकों की कमी थी, जिसकी वजह से सूची में कुछ बदलाव किया गया है। नई सूची भी सुबह ही संकुल प्राचार्यों के पास भेज दी गई थी।
hin_Deva hin_Deva